
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 22 septembrie 2026            

PL-x 557/2026          


                                                                                         7c-13/748/2026
AVIZ
asupra Proiectului de Lege pentru modificarea şi completarea unor acte normative pentru protecţia şi promovarea drepturilor persoanelor cu handicap
În conformitate cu prevederile art. 95 din Regulamentul Camerei Deputaților, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu Proiectul de Lege pentru modificarea şi completarea unor acte normative pentru protecţia şi promovarea drepturilor persoanelor cu handicap, trimis cu  adresa  nr. PL x 557 din 8 septembrie 2026 și înregistrat cu nr. 7c-13/748 din 9 septembrie 2026.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Proiectul de lege are ca obiect  de reglementare modificarea Legii nr.448/2006, propunându-se înlocuirea sintagmei "în proporţie de cel mult 90%", cu sintagma "în procent de 90%", în vederea clarificării cuantumului cotei de finanţare de la bugetul de stat pentru anumite cheltuieli aferente serviciilor sociale şi drepturilor asistenţilor personali. De asemenea, se propune completarea art.60 din Legea nr.227/2015 cu un punct nou, pct.2, astfel încât persoanele fizice care realizează venituri din salarii, ca urmare a desfăşurării activităţii de asistent personal al persoanei cu handicap, să fie scutite de la plata impozitului pe venit. Totodată, se prevede ca, în termen de 180 de zile de la data intrării în vigoare a prezentei legi, la solicitarea autorităţilor administraţiei publice locale, Guvernul, la propunerea Ministerului Dezvoltării, Lucrărilor Publice şi Administraţiei, să asigure transferul imobilelor care pot fi transformate în locuinţe protejate pentru persoanele adulte cu handicap, iar aceste imobile să poată fi reabilitate, modernizate şi dotate prin programele de finanţare derulate de Ministerul Dezvoltării, Lucrărilor Publice şi Administraţiei.
Potrivit prevederilor art.62 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege în şedinţa din  22 septembrie 2026.

La dezbateri, membrii comisiei au examinat proiectul de lege supus avizării, expunerea de motive, avizul favorabil al Consiliului Economic și Social, avizul favorabil al Consiliului Legislativ nr. 542/30.07.2025, precum și punctul de vedere negativ al Guvernului.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a Proiectului de Lege pentru  modificarea şi completarea unor acte normative pentru protecţia şi promovarea drepturilor persoanelor cu handicap.
În raport de obiectul şi conţinutul reglementării, proiectul de lege  face parte din categoria legilor organice.

